31999R1110
L 135/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1110/1999 AL CONSILIULUI
din 10 mai 1999
privind admiterea cu scutire de drepturi a anumitor principii active care fac obiectul unei „denumiri comune internaționale” (DCI) a Organizației Mondiale a Sănătății și a anumitor produse utilizate la fabricarea de produse farmaceutice finite
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
(1)
întrucât pe parcursul negocierilor din cadrul Rundei Uruguay, Comunitatea și mai multe țări au examinat problema admiterii cu scutire de drepturi a produselor farmaceutice;
(2)
întrucât participanții la aceste discuții au stabilit că, pe lângă produsele care se încadrează în capitolul 30 din Sistemul Armonizat (SA) și în pozițiile SA 2936, 2937, 2939 și 2941, anumite principii active care fac obiectul unei „denumiri comune internaționale” (DCI) a Organizației Mondiale a Sănătății, anumite săruri, esteri sau hidrați ai (ale) acestor DCI și anumite produse utilizate la fabricarea produselor farmaceutice finite ar trebui admise cu scutire de drepturi;
(3)
întrucât concluziile discuțiilor, prezentate în cadrul rezultatelor negocierilor, au fost încorporate în tarifele vamale ale participanților, anexate la protocolul de la Marrakech, anexat la Acordul general privind tarifele vamale din 1994;
(4)
întrucât participanții au mai stabilit că reprezentanții membrilor Organizației Mondiale a Comerțului (OMC), semnatari ai textelor regrupate în rezultatele negocierilor, se vor reuni sub auspiciile Consiliului comerțului cu mărfuri al OMC, în mod normal cel puțin o dată la trei ani, în scopul revizuirii listei produselor admise cu scutire de drepturi pentru a adăuga pe această listă, prin consens, alte produse farmaceutice;
(5)
întrucât în urma acestei a doua revizuiri a reieșit că trebuie să se admită cu scutire de drepturi alte DCI și produse utilizate la producția și fabricarea de produse farmaceutice finite și că lista prefixelor și sufixelor care desemnează sărurile și esterii DCI ar trebui extinsă,
ADOPTĂ PREZENTUL REGULAMENT:
Articolul 1
Începând cu 1 iulie 1999, Comunitatea acordă admitere cu scutire de drepturi pentru DCI menționate în anexa I, precum și pentru sărurile, esterii și hidrații acestor produse.
Articolul 2
Începând cu 1 iulie 1999, Comunitatea acordă admitere cu scutire de drepturi pentru produsele utilizate la producția și fabricarea produselor farmaceutice finite menționate în anexa II.
Articolul 3
Începând cu 1 iulie 1999, lista prefixelor și a sufixelor DCI care pot beneficia de admitere cu scutire de drepturi vamale include și prefixele și sufixele DCI menționate în anexa III.
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 mai 1999.